MOZAIK VRTCA ČEBELICA
2024-03-27 09:30 (Africa/Abidjan)
Vabljeni na odprtje razstave, kjer so se likovno izražali otroci vseh starostnih skupin Vrtca Čebelica
Brezplačna udeležba

Mama, žlahtna vez
2024-03-24 15:00 - 17:00
Materinska ljubezen je nevidna nit, ki nas varno objema na poti našega življenja. V njenem objemu najdemo toplino, v njeni moči pa neskončno varnost. Z ljubeznijo vzgaja, povezuje in ustvarja čarobne mostove med srci in dušami.
Praznik Marijinega oznanjenja je praznik vseh mater, vseh žena, staršev in tistih, ki nas z brezmejno ljubeznijo ter veliko mero poguma spremljajo v življenju, bdijo nad nami, vzgajajo in povezujejo.
Za neskončno skrb, ljubezen in predanost se bojo na nedeljski prireditvi vsem materam in ženam zahvalili otroci in mladi župnije svetega Jerneja. Prijazno vabljeni.
Organizator: Župnija svetega Jerneja, Šentjernej
Brezplačne vstopnice

S pesmijo živim
2024-03-23 19:00
MePZ Vlaste Tavčar se končno le vrača na oder domačega kulturnega hrama.
Pripravili so spev v treh delih.
Prvi s poudarkom na ljudskem petju, drugi del posvečajo klasičnemu zborovskemu petju, v tretjem vas popeljejo v svet popevk.
V vsakem sklopu pesmi je glasbeni gost, v prvih dveh vokalni, v tretjem instrumentalni.
Vljudno vabljeni!
Brezplačne vstopnice

PALOMA
2024-03-14 19:30
Komična drama
Duhovita, grenko-sladka uprizoritev se naslanja na zgodbo o tovarni Paloma – Sladkogorska, ki je proizvajala higienski papir za vso nekdanjo Jugoslavijo in ki je pravzaprav razlog, da se je okoli nje razvilo naselje. Malo nostalgičnosti za socialističnim obdobjem, vpisanim v generacije, ki so ga okusile, in tiste, ki ga niso – ali predstava o nekdanjih »boljših« časih temelji na resničnosti ali je vse skupaj le utvara?
Za gledališki abonma in izven
Slovensko mladinsko gledališče, AGRFT in Društvo KUD Krik
REŽIJA Brina Klampfer
IGRAJO Dario Varga, Romana Šalehar, Iztok Drabik Jug, Tamara Avguštin, Stane Tomazin, Draga Potočnjak, Tadej Čaušević, Liam Hlede, Marijan Sajovic

VEČER LJUDSKIH PESMI
2024-03-09 19:00
Že tradicionalni koncerti Vrhpoljskih ljudskih pevcev napovedujejo večer glasbe in napevov, ki so nekoč odzvanjali po vaseh.
Pripovednim pesmim z obujanjem običajev, ki jih več ni boste prisluhnili z nostalgijo.
Gostje večera:
– Ženski pevski zbor Orlice,
– Pleteršnikovi pevci,
– Slavko Frančič z vnuki
– Muskontarji (Gašper, Žiga in Gal).
Vljudno vabljeni!
VSTOPNICE: 8 €

50 let obuditve godbeništva v Šentjerneju
2024-03-08 19:00
Pihalni orkester Občine Šentjernej je pred natanko 50imi leti – prav na 8. marec izvedel prvi samostojni koncert – po večletnem mirovanju.
Koncert bo izveden v treh sklopih. V prvem se bodo godbeniki spomnili ustanoviteljev in zaigrali skladbe iz tistega obdobja. V drugem sklopu se bodo predstavili z zahtevnim – tekmovalnim programom, tretji sklop pa bodo posvetili prazniku s gostjo Emo Pavlič in vedno zelenimi popevkami. Vljudno vabljeni!
Vstopnice: 10 €

Poroka čistilne Marije
2024-03-07 17:00
Komedija izven abonmaja
Marijo, ki se preko javnih del zaposli v domu kot čistilka, med čiščenjem sobe varovanec prime za rit. Nihče ne more verjeti, da je sramežljivi upokojeni gledališki inspicient sposoben česa takega. Sledi niz komičnih situacij, razplete pa se vendarle s svečanim koncem. Je to zgolj domska proslava ali poroka med njima?
Avtor: Tone Partljič
Izvedba: DKD Svoboda Senovo
Vstopnice: 10 €

PREDSTAVITEV INDIVIDUALNEGA ZBIRANJA ODPADKOV V NASELJU ŠENTJERNEJ
2024-03-06 19:00
Občina Šentjernej vabi na PREDSTAVITEV INDIVIDUALNEGA ZBIRANJA ODPADKOV V NASELJU ŠENTJERNEJ
Individualno zbiranje in ravnanje z odpadki bodo predstavili:
– župan občine Šentjernej, g. Jože Simončič,
– tehnični direktor Komunale Novo mesto g. Damjan Balabanič in
– direktor CeRO-DBK d.o.o., j.p. g. Robert Novak.
Vabljeni predstavniki gospodinjstev naselja Šentjernej.
Brezplačna udeležba

VSE SIJAJNE STVARI
2024-02-24 20:00
Za gledališki abonma in izven
Pripovedovalec nam predstavlja zgodbo svojega življenja od sedmega leta, ko si je njegova mati prvič poskusila vzeti življenje. Z otroško naivnostjo, pogledom na svet, primernim tej starosti, in željo pomagati ljubljeni osebi začne pisati seznam sijajnih stvari, zaradi katerih je življenje lepo, stvari, za katere je vredno živeti. Ta motiv spremlja njegovo življenje in samo predstavo. Seznam je sestavljen iz drobnih radosti vsakdanjega življenja, pa tudi iz močnih čustev in pomembnih življenjskih trenutkov.
Interaktivna predstava, ki poveže igralca s publiko, deluje sproščujoče in navdihujoče!
Duncan Macmillian: VSE SIJAJNE STVARI
Monodrama
PRODUKCIJA SNG Drama Ljubljana
SOAVTOR Jonny Donahoe
PREVOD Uroš Fürst
REŽIJA Nataša Barbara Gračner
IGRA Uroš Fürst
Prva izvedba predstave ob 18.00.

Sneguljčica
2024-02-22 17:00
Za otroški abonma in izven
Vsem poznana Sneguljčica bo na odru zaživela v sodobni izvedbi.
Ta zgodba je postavljena v zaprašeno garderobo zapuščenega gradu, polno kovčkov in zabojev v katerih so različni, stari, uporabni predmeti. V sobi, kjer je tudi staro, počeno ogledalo in paravan, se znajdeta vzdrževalca-čistilca, ki med pospravljanjem, v enem od kovčkov, najdeta vrtnega palčka. Kmalu se, pod njunimi spretnimi rokami, zaboj spremeni v grajsko sobano z velikim čarobnim ogledalom, paravan v čarobni senčni gozd, kjer Sneguljčica beži pred mačeho in divjimi zvermi, kovček pa v hišico sedmih palčkov…
Na krilih domišljije…
Igrano – lutkovna predstava
PRODUKCIJA Lutkovno gledališče FRU FRU
REŽIJA Irena Rajh
IGRATA Matevž Gregorčič in Irena Rajh
Primerno za otroke 3+
Trajanje: 30 minut

Analiza stanja in vizija razvoja Šentjerneja - delavnica
2024-02-21 17:00
VABILO
k sodelovanju na delavnici o analizi stanja in
viziji razvoja Šentjerneja – Kakšno naselje si želimo?
Občina Šentjernej pripravlja spremembe in dopolnitve občinskega prostorskega načrta, katerega obvezna strokovna podlaga je tudi urbanistična zasnova.
Občinski prostorski načrt (OPN) je temeljni prostorski akt, s katerim se načrtujejo investicijske namere in ki podaja osnovo za njihovo izvedbo. Z vključevanjem deležnikov in javnosti
želimo v zgodnji fazi pridobiti dodatne predloge, ki bodo pripomogli k načrtovanju še bolj
smiselnih in kakovostnejših temeljev nadaljnjega prostorskega razvoja občine. Le s plodnim
dialogom bomo lahko dosegli naš skupen cilj – to so prostorski akti, ki bodo koristni za današnje generacije in hkrati za prihodnji družbeni, gospodarski ter okoljski razvoj naše občine.
V ta namen bo občina organizirala več javnih posvetovanj.
Prvi javni posvet bo organiziran kot delavnica.
Dogodek organizirata Občina Šentjernej in izdelovalec strokovne podlage, podjetje LOCUS d. o. o., moderatorka dogodka bo Milena Škrl Marega.
POSVET BO POTEKAL V TREH DELIH:
1. Kratka predstavitev ciljev in vsebine urbanistične zasnove
2. Delavnica z udeleženci: Kaj cenimo, kaj pogrešamo in kaj predlagamo za bodoči prostorski razvoj Šentjerneja?
3. Delavnica z udeleženci: Kakšno naselje si želimo? – Vizija 2040
Udeleženci bodo v omizjih razpravljali o svojem zaznavanju prostora, izražali bodo mnenja o tem, kaj v prostoru oz. v mestu cenijo, kaj pogrešajo, predvsem pa, kaj predlagajo za nadaljnje urejanje prostora. Poudarek razprave bo na ureditvah in ukrepih v prostoru, ki služijo javnemu interesu, skupnim površinam ter ključnim izzivom, katerim bo celotna družba v prihodnosti morala posvetiti več pozornosti (prilagajanje na podnebne spremembe, na naravi temelječe rešitve, prepoznavnost prostora, trajnostna raba naravnih virov ipd.).
Pričakujemo in želimo si aktivnega sodelovanja vseh udeležencev.
Zbrana mnenja, predlogi in podatki bodo obravnavani ter smiselno uporabljeni v nadaljnjih korakih izdelave strokovnih podlag.
Zato k načrtovanju in oblikovanju smiselnih rešitev vabimo vse ključne deležnike in zainteresirano javnost.
V želji po dobri organizaciji vas prosimo, da svojo udeležbo predhodno najavite, in sicer
najkasneje do 16. 2. 2024 na:
• elektronski naslov: vesna.mancini@sentjernej.si
• ali na telefon: 07/39-33-566

20 let Uroša Perića, koncert z Orkestrom Slovenske vojske
2024-02-13 19:00
Uroš Perić, izvrsten in edinstven glasbenik, pianist, aranžer, tekstopisec, umetnik v
polnem pomenu besede, ki mu ni para, slovi kot izjemen vokalist in interpret pesmi iz
zlate dobe bluesa, jazza in soula. Je eden najplodnejših in najuspešnejših slovenskih
glasbenikov doma in v tujini. Svetovni glasbeni kritiki so ga oklicali kot enega redkih
belcev, ki premore vokal, stil in dušo črnskih glasbenikov.
V Šentjerneju bo nastopil z Orkestrom Slovenske vojske.
Na predvečer Valentinovega vabljeni na fantastičen koncert!
Cena vstopnice: 20 €

Pustno rajanje z Majo Kokol
2024-02-12 17:00
Turistično društvo Šentjernej vabi male in velike maškare na pustni nastop otroške animatorke Maje Kokol. Že pred dogodkom bo v avli poslikava obraza, po rajanju pa vsaka maska dobi krof. Pokažite se v svoji pravi luči, zabavno bo!
Vstopnice: 5 €

Svetloba spomina
2024-02-07 19:00
Občina Šentjernej in OŠ Šentjernej vabita na
Slavnostno akademijo ob kulturnem prazniku z naslovom SVETLOBA SPOMINA.
Ustvarjalci programa so zajemali vsebine iz bogatega slovenskega ljudskega izročila in iz Prešernove poezije. Na slovesnosti bodo podeljena priznanja in plakete SLAVČEK, ki jih svojim
učencem podeljuje Osnovna šola Šentjernej. Slavnostni govornik bo priznani dramski in filmski igralec Ivo Ban.
Vljudno vabljeni.
Brezplačne vstopnice

Rdeča nit - odprtje razstave
2024-02-06 18:00
Velika razstava Rdeča nit obsega 75 likovnih del 25 umetnic in umetnikov iz DLUPP, DLUM, DLUSP, LDK in DLUD, petih od devetih konstitutivnih društev Zveze društev slovenskih likovnih umetnikov ZDSLU.
Rdečo nit po velikosti in preglednosti lahko postavimo ob bok vseslovenskemu preglednemu Majskemu salonu ZDSLU in njegovi promocijski – prodajni inačici Zimski salon ZDSLU.
Rdeča nit predstavlja obliko meddruštvenega mreženja, že drugega po vrsti. Tokrat ga organizira Društvo likovnih umetnikov Dolenjske, Bele krajine in Posavja DLUD s svojimi že mednarodnimi organizacijskimi izkušnjami.
Razstavo je kurirala umetnostna zgodovinarka Kristina Tina Simončič, ki med predhodno izbranimi in sedaj prikazanimi deli ugotavlja rdečo nit njihovega in v splošno aktualnost umeščenega likovnega ustvarjanja, kaj avtorje in razstavljena dela povezuje v prepoznavne dele niti.

VSE ZASTONJ! VSE ZASTONJ!
2024-01-30 19:30
Proletarska komedija / Za gledališki abonma in izven
Avtor: Dario Fo
Režija: Ajda Valcl
Igrajo: Vesna Pernarčič, Aljoša Ternovšek, Vesna Slapar, Miha Rodman, Blaž Setnikar, Dominik Vodopivec in Jure Pogačar
Zgodba te duhovite, a hkrati ostre družbenokritične farse se začne tik po uporu v trgovinskem centru, ko se ženske, ogorčene nad ponovnim dvigom cen, odločijo, da temu naredijo konec. V uporniškem zanosu ženske v hipu stopijo skupaj, saj imajo dovolj neprestanega izkoriščanja in višanja cen osnovnih živil, zato sprva zahtevajo polovično ceno, kasneje pa jih jeza in upor pripeljeta tudi do tega, da si živila preprosto stlačijo pod obleke in z njimi odkorakajo domov.
Uporniške gospodinje pa morajo skrivati svojo »proletarsko nabavo« in poskušajo svoje »pravičniške« zakonske partnerje in policijo prepričati o »nenadni« nosečnosti.
Ob neustavljivem valu podražitev, ki smo jim znova priča pridobiva komedija Vse zastonj! Vse zastonj! še večjo aktualnost!
Vstopnice: 20 €; dijaki, študentje in upokojenci: 18 €

Varuhi formule
2024-01-26 18:00
Film Dragana Bjelogrlića
Film, posnet po resnični zgodbi govori o nesreči leta 1958 v Vinči, zaradi katere bi lahko izgubilo življenje šest raziskovalcev. To je zgodba o izjemni človeški humanosti, ki jo je navdihnilo resnično dogajanje pred 65. leti.
Potem ko je predsednik Jugoslavije Josip Broz Tito slovesno zagnal prvi raziskovalni jedrski reaktor Vinča pri Beogradu, se je še isto leto, na tem reaktorju zgodila nesreča. Šest srbskih znanstvenikov je bilo podvrženih radioaktivnemu sevanju. Ker so se zavedali, da obsevanim v Beogradu ne bodo znali pomagati, so vseh šest takoj odpeljali v pariško bolnišnico Fondation Curie. Tam se zdravniki odločijo za eksperimentalno zdravljenje – za presaditev kostnega mozga. Tega so mladim raziskovalcem darovali prostovoljci, Parižani, ki so zaradi nevarnosti takšne operacije takrat tvegali tudi svoja življenja.
Film s številnimi mednarodnimi nagradami, res vreden ogleda!
Igrajo: Alexis Manenti, Dragan Bjelogrlić, Jeremie Laheurte, Jurij Drevenšek, Lionel Abelanski, Olivier Barthélémy, Predrag ‘Miki’ Manojlović, Radivoje Bukvić
Vstopnice: 7 €

Besne basni
2024-01-24 17:00
Mamica svojemu sinku Borji za lahko noč prebira pravljice. To niso navadne pravljice, to so basni! Basni na odru oživijo!
V njih boste srečali ošabni gosenici, lepe metuljčice, srborita kozlička, kopico zajčkov, srako, želvi, mravljice in še koga. Ne nazadnje pa tudi besno čebelo, ki zelo pozorno, včasih že prav nadležno bdi nad maminim pripovedovanjem pravljic ter skrbi, da vsako zgodbo sklene nauk – med njimi se najdejo tudi takšni, s kakršnimi se odrasli ne bi vedno strinjali.
PRIMERNO ZA STAROST 4+
TRAJANJE 40 minut
Šentjakobsko gledališče
REŽIJA Andrej Jus
IZVEDBA Kaja Jordan, Mariša Milovanović / Tara Ferbežar Felgner, Marko Skok, Gašpar Marinič / Simon Grad, Domen Blatnik, Luka Beljan, Aleksandra Damjanić / Laura Ivančič
Vstopnice: 7 €

Koncert Novomeškega simfoničnega orekstra
2024-01-19 19:00
Novomeški simfoniki so tudi v tej sezoni željni ustvarjanja in novih izzivov, zato bo tokratni koncert še posebno bogat!
Začeli bodo s hudomušno Poskočnico komedijantov iz opere Prodana nevesta skladatelja Bedřicha Smetane. V nadaljevanju bo kot solistka s Concertinom za flavto op. 107 francoske skladateljice Ce. Chaminade nastopila obetavna flavtistka Maja Špilar. Sledijo tri odlične novomeške sopranistke mlajše generacije: Kristina Koračin, Eva Gorenc in Zoja Maksl. Predstavile se bodo s prepoznavnimi arijami iz zakladnice opernega sveta. V nadaljevanju bo simfonični orkester izvedel skladbo Roka Goloba Časovni stroj, ki jo je skladatelj napisal prav za ta orkester. Koncert bodo zaključili s skladbo El Sueños de Sal španskega skladatelja Oscarja Navarra. Skladba nosi lepo sporočilo, saj govori o človeški odločnosti in moči posameznika, ko se zdi, da je vse izgubljeno.
Novomeškim simfonikom se bo pridružil mladinski pevski zbor Glasbene šole Marjana Kozine, katerega zborovodja je Petra Slak
Dirigent Novomeškega simfoničnega orkestra je Miro Saje, večer bo povezovala Neža Cerinšek.
Vljudno vabljeni!
Vstopnice: 8 €, osnovnošolci brezplačno

LUNINO KRALJESTVO
2024-01-18 18:00
Osnovna šola Šentjernej
Glasbeno – gledališka predstava
V Luninem kraljestvu so srečno živele zvezdice in Luna. Vse dokler se niso neke noči prebudile in videle, da je njihovo kraljestvo čisto popackano. Luna je ugotovila, da to počnejo zvezde packe, ki so že kovale novo grdobijo …
Za vas so predstavo pripravili Učiteljska gledališka skupina »Holivud« in Mladinska gledališka skupina DiLeo Osnovne šole Šentjernej, OPZ PŠ Orehovica in plesalci Plesne skupine Harlekin.
Vljudno vabljeni med zvezde.
Vstopnice: 4 €

VZORNIK
2024-01-12 18:00
Film Nejca Gazvode
Maja in Jan, mama in sin, se preselita v majhen kraj nekam na jug Slovenije. Jan je v zadnjem razredu osnovne šole, še nekaj mesecev ima do zaključka, Maja je psihologinja na tej isti šoli. Film se začne ob ponovnem odprtju šol po koncu epidemije in zdi se, da se otroci niso vrnili v čas, kot je bil pred tem. Jana začnejo brez razloga nadlegovati vrstniki, Maja si nakoplje sovražnico v obliki mlade psihologinje. Jan spozna skrivnostnega moškega, v katerem zaradi stiske išče podporo, a cena, ki jo za to plača, je velika.
Igrajo: France Mandič, Jure Henigman, Klara Kuk, Luka Cimprič, Marko Engelman, Mojca Funkl, Nik Osmanović, Vesna Pernarčič …
Vstopnice: 7 €

BORT ROSS - K TEBI ODPELJEM SVOJE SRCE
2023-12-22 20:00
Bort Ross je vsestranski glasbenik, ki vabi na lep večer avtorske glasbe s poudarkom na predstavitvi čisto novega albuma z naslovom K TEBI ODPELJEM SVOJE SRCE.
Bort se bo predstavil s svojimi Nomadi – glasbeno zasedbo, ki vrhunsko dopolnjuje avtorska besedila in izvaja čutne aranžmaje skladb. Glasba večera bo v vas vzbudila veliko pozornosti in vas ponesla daleč stran, predvsem na čutno stran.
Vabljeni!
Vstopnice: 15 €

ŠEPET METULJA
2023-12-20 18:00
Novi slovenski celovečerni film je najstniška romantična drama o drugačnosti, sanjah, premagovanju ovir in vztrajanju.
Najstnik Jan je navdušen nad mehatroniko. Je avtist, vendar izredno nadarjen za programiranje in zamišljanje tehnoloških rešitev. Na novi srednji šoli se pridruži razredu, ki tekmuje za podelitev štipendije v mednarodnem podjetju. Kljub vsem oviram učitelja in sošolcev Jan dokaže, da zmore veliko. S pomočjo ambiciozne svetovalne delavke Zarje počasi napreduje v šoli, pod okrilje pa ga vzame tudi ambiciozni direktor podjetja…
Film Alena Pavšarja
Igrajo: Ali Ogrizek, Ana Praznik, Brane Završan, Mitja Ritlop, Lara Kolar, Elyes Samba in drugi
Vstopnice: 7 €

Božični večer z orkestrom Ave
2023-12-16 19:00
Počasi prehajamo v mesec december. Mesec topline, praznikov in ljubezni. V želji, da z nami doživite prijeten glasbeni večer, vas glasbeniki Orkestra Ave prisrčno vabimo na naš tradicionalni Božični koncert. S pojočimi, navdihujočimi in spevnimi melodijami vas bomo popeljali v prelep predbožični čas. Poskrbeli bomo za toplo vzdušje, ki ga v nas vzbudi pesem Sveta noč ter se od vas poslovili z mogočno Straussovo koračnico Radetzky Marsch. Dogodek bo povezovala naša članica, Eva Novak.
Vljudno vabljeni.
Vstopnice:
redna cena: 10 €
Otroci, osnovnošolci in upokojenci: 8 €

Veseli čas
2023-12-13 17:00
Likovna razstava učencev razredne stopnje Osnovne šole Šentjernej
Učenci so ustvarjali pod strokovnim vodstvom učiteljev in učiteljic. Pri urah likovne umetnosti so se soočili z mnogimi likovnimi nalogami, spoznali so različne likovne tehnike in upodobili izbrane motive, primerne njihovi starosti. Dela so nastajala spontano, v njih pa se zrcalijo kreativna moč, vedoželjnost in iskrena pričakovanja malih nadebudnežev.

NAJLEPŠI SLOVENSKI ANIMIRANI FILMI
2023-12-12 17:00
V kino popoldnevu bomo otrokom predvajali kar 5 najlepših slovenskih animiranih filmov. Dva bosta iz serije Kako zraste… in sicer o čebelah in morskih konjičkih. Sledita dva filma brez dialogov – o Lačni podlasici in Koyaa – Spolzko milo, kjer slika in zvok povesta več kot tisoč besed. Zadnji je na vrsti Maček Muri z napeto vsebino, saj nosi naslov Tekma.
Eno uro pred filmom pa vabimo otroke na brezplačno ustvarjalno delavnico Javnega sklada RS za kulturne dejavnosti, ki bo že prav praznično obarvana!
Obvezne prijave TUKAJ
VSTOPNICE: 7 €
Trajanje: 26 minut

LAPONSKA
2023-12-06 19:30
Božični večer v zasneženi koči na Laponskem.
V pričakovanju praznovanja in srečanja otrok s »pravim« Božičkom na obisk k sestri, že desetletje poročeni s Fincem, iz Primorske, pripotuje druga sestra z možem in petletnim sinom. Ko nordijska veja družine napove, da ne bo sodelovala pri obisku Božičkove dežele, njihova štiriletna hčerka pa svojemu slovenskemu bratrancu pojasni, da svetega moža pač ni in da darila otrokom skrivaj kupijo starši, je božični večer uničen; Pandorina skrinjica, iz katere privrejo številne družinske skrivnosti, predvsem pa nasprotja, pogojena s kulturološkimi razlikami med urejeno finsko družbo ter »ležernostjo in neodgovornostjo« mediteranskega načina življenja, eksplodira!
Božična komedija Gledališča Koper
Za gledališki abonma in izven
Avtorja: Cristina Clemente, Marc Angelet
Prevod: Marjeta Drobnič
Režija: Nenni Delmestre
Igrajo: Urška Taufer/ Tjaša Hrovat, Luka Cimprič, Rok Matek, Nika Rozman
Vstopnice: 20,00 €; za dijake, študente in upokojence: 18,00 € – KLIK do vstopnic

Večer filmske glasbe
2023-12-02 19:00
Člani Pihalnega orkestra Občine Šentjernej vas vabimo na glasbeno popotovanje skozi slovenske in tuje filmske uspešnice.
Pridružite se nam na nepozabnem glasbenem potovanju in podoživite filmske uspešnice skozi glasbo. Za vsakega se bo našlo nekaj, od Disneya do Kekca in Indiane Jones.
Vljudno vabljeni, da se nam pridružite in skupaj ustvarimo čarobno vzdušje.
Cena vstopnice je 10€.

8. REGIJSKO OCENJEVANJE IN RAZSTAVA POTIC
2023-12-01 - 2023-12-03
Društvo kmetic Šentjernej v sodelovanju z Zvezo kmetic Slovenije in Kmetijsko gozdarskim zavodom Novo mesto vabi k sodelovanju na regijskem ocenjevanju in razstavi potic. Tisti, ki radi pečete ali si potice samo ogledujete in okušate – prisrčno vabljeni!
Več o tridnevnem dogodku tukaj in tukaj.

KULTURNA DEDIŠČINA V OBČINI ŠENTJERNEJ
2023-11-29 17:00
